 

**בבית הדין הצבאי המחוזי**

**במחוז שיפוטי ח"א**

**בפני כבוד השופט**:  **סא"ל רועי פרי**

בעניין: התובע הצבאי (ע"י ב"כ, רס"ן (במיל') מלי גבאי)

 נגד

הנאשם :X/XXX רב"ט א' ד' (ע"י ב"כ, סרן נתנאל אזולאי)

**הכרעת - דין**

על פי הודאתו מורשע הנאשם בעבירה של החזקת סם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, החזקת כלים, ולפי סעיף 10 סיפא לפקודה וסירוב להיבדק לשם גילוי בשימוש בסמים מסוכנים, לפי סעיפים 127א ו250א לחוק השיפוט הצבאי, התשט"ו- 1955 בהתאם לכתב האישום ולפרטים הנוספים.

**ניתנה היום, כ"ט בטבת תשפ"ד, 10.01.2024 והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**גזר - דין**

הנאשם הורשע על פי הודאתו בשלוש עבירות, שתיים מתייחסות להחזקת סמים וכלים בתיקו האישי ביחידה הצבאית עובר ליום 22.06.2022. השלישית מתייחסת לסירוב להיבדק לשם גילוי שימוש בסמים מסוכנים כאשר נלקח לחקירה בעניינו, אז הורתה קש"ב בצו כי עליו להידגם.

החייל התגייס לשירות בחודש נובמבר 2020 ושירת כנהג אמבולנס ברפואת חירום בחטמ"ר שומרון. מפקדו הסמח"ט תיאר את מהלך שירותו התקין והמוערך בחוות דעתו. מעבר לכך התחשבו הצדדים בטענות ראייתיות וטענות הנוגעות להתנהלות גורמי החקירה, עליהן וויתר הנאשם כאשר נטל אחריות על מעשיו וחסך בזמן שיפוטי. בחודשים האחרונים השלים הנאשם את שירותו הצבאי הסדיר ומייד הצטרף בשירות המילואים למלחמה.

בהתחשב בכל האמור, הגיעו הצדדים להסדר מקל אותו מצאתי ראוי בנסיבות העניין והחלטתי לאשרו.

**על הנאשם נגזרים, אפוא, העונשים הבאים:**

1. **עונש מאסר מותנה בן תשעים (90) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
2. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
3. **קנס בסך אלף חמש מאות (1,500) ₪ לטובת קרן החילוט. הקנס ישולם על ידי הנאשם בשני (2) תשלומים שווים, חודשיים ועוקבים, החל מיום 01.02.2024, באמצעות אשראי לפי פרטים שיקבל מהמזכירות.**
4. **הורדה לדרגת טוראי.**
5. **זכות ערעור כחוק.**
6. **ניתן היום, כ"ט בטבת תשפ"ד, 10.01.2024, והודע בפומבי ובמעמד הצדדים.**

 **\_\_\_\_\_\_\_\_\_\_\_\_**

 **שופט**

**נערך על ידי: ק.ג**

**בתאריך:30.01.2024**

**חתימת המגיה:סגן שיר בן-ארמון**